# asantiñ
## Brezhoneg
### Etimologiezh

    Savet diwar an anv-kadarn asant hag al lostger -iñ

### Verb

asantiñ /aˈsãntĩ/ verb kreñv dieeun (anv-gwan-verb : asantet) (displegadur)
* Reiñ e asant, sevel a-du
** Asantiñ a ris hag e laoskas, war gorn mantell ar siminal, ar mañchadig chokolad am boa aotre da zebriñ. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 247.)
** Asantiñ a reas diouzhtu Soaz Sapeur, met gant an diviz-mañ : ... — (Jarl Priel, Va Zammig Buhez, Al Liamm, 1954, p. 74.)
* Asantiñ ober un dra bennak : bezañ mat da unan bennak ober un dra bennak
** Ne vanas ket pell da dermal : asantiñ a rae, emezi, kenlabourat ganimp a-c'hrad vat hag evit netra keit ha ma padje an enklask diwar-benn ar « Pembroke » [...]. — (Jarl Priel, An Teirgwern Pembroke, Al Liamm, 1959, p. 93.)
** Keuz a zeuas dezhi da vezañ asantet dont amañ ; [...]... — (Roparz Hemon, Ho kervel a rin en noz ha marvailhoù all, Al Liamm, 1970, p. 16.)
** [...], pe ren ur vuhez a vezh hag a hudur skrijusoc'h c'hoazh eget ar marv war an tantad, nemet ec'h asantfe he c'haredig dimeziñ ganti. — (Langleiz, Romant ar Roue Arzhur/levrenn I : Marzhin, Al Liamm, 1975, p. 20.)
** « Jezus, va Salver ! Perak hoc'h eus va c'hastizet er bugel dinoaz-mañ, na asanto beleg ebet badeziañ ? » — (Langleiz, Romant ar Roue Arzhur/levrenn I : Marzhin, Al Liamm, 1975, p. 21.)
** [...] pa c'houlennas an aotrou maer ganti e galleg hag eñ ec'h asante degemer da bried Jakez ar Bihan e respontas : « Non ! ». — (Fañch Peru, Kañfarded Milin ar Wern, Skol Vreizh, 2008, p. 11.)
* Asantiñ da un dra bennak : aotren un dra bennak, bezañ a-du gant un dra bennak
** Laouig Tromeur ha Loeiz Paveg a valbouze un dra bennak gwech an amzer hag a asante da gement tra disklêriet gant Ifig Gloagen. — (Youenn Kervalan, Dremmoù Arrasate, Embannadurioù Al Lanv, 2009, p. 27.)
* Asantiñ gant unan bennak : en em glevout gant unan bennak

#### Gerioù enepster

* nac'h

#### Deveradoù

* asantadeg
* asantadenn
* asantadur
* asanter
* asantus

#### Troidigezhioù

* galleg : accepter , acquiescer , approuver , assentir